**KÖZLEMÉNY**

A választási kampányidőszak 2022. február 12. napjától 2022. április 3. 19:00 óráig tart

Ezen időszakban kampánytevékenységnek minősül:

* kampányeszközök kampányidőszakban történő felhasználása, és
* kampányidőszakban folytatott minden egyéb tevékenység, amelynek célja a választói akarat befolyásolása, vagy ennek megkísérlése.

A választási eljárásról szóló 2013. évi XXXVI. törvény (továbbiakban: Ve.) kampányeszköznek tekint minden olyan eszközt, amely alkalmas a választói akarat befolyásolására, vagy annak megkísérlésére, például plakát, jelölő szervezet vagy jelölt által történő közvetlen megkeresés, politikai reklám, politikai hirdetés és választási gyűlés.

A Ve. 144. §-a alkalmazásában plakát a választási falragasz, a felirat, a szórólap, a vetített kép és az embléma.

A Ve. 144. §. (2) bekezdése alapján kampányidőszakban a jelölő szervezeteknek és a jelölteknek nem kell engedélyt kérni, illetve bejelenteni, ha választási plakátot szeretnének készíteni. A plakáton a kiadó nevét, székhelyét és a kiadásért felelős személy nevét fel kell tüntetni.

A plakátot úgy kell elhelyezni, hogy az ne fedje más jelölt vagy jelölő szervezet plakátját és károkozás nélkül eltávolítható legyen.

A plakátot az, aki elhelyezte vagy akinek érdekében elhelyezték a szavazást követő 30 napon belül köteles eltávolítani, vagy ennek elmaradása esetén az eltávolítás költségét viselni.

**Tilos plakátot elhelyezni:**

* védett műemléki értéken, védett örökségi elemen, az építészeti örökség védett elemén, védett természeti területen és értéken, továbbá
* állami vagy önkormányzati hatóság elhelyezésére szolgáló épületen és azon belül.

Székkutas község védett épületeit a településkép védelméről szóló 19/2017. (XII.20.) számú önkormányzati rendelet tartalmazza.

**Plakátot elhelyezni:**

* magántulajdonban álló dolgon kizárólag a tulajdonos vagy a bérlő,
* állami vagy önkormányzati tulajdonban lévő dolgon a vagyonkezelői jog gyakorlójának előzetes írásbeli hozzájárulásával lehet.

E rendelkezés alapján közvilágítási oszlopon plakát elhelyezése a vagyonkezelő előzetes hozzájárulásával lehetséges.

A Ve. lehetőséget biztosít a választási kampányt szolgáló önálló hirdetőberendezés és az óriásplakátot elhelyezésére, mellyel kapcsolatban a Ve. 144. § (6) bekezdése rögzíti, hogy „*A választási kampányt szolgáló önálló hirdetőberendezés elhelyezésére, valamint az óriásplakátok vonatkozásában a közterület-használatról szóló jogszabályokat kell alkalmazni.”*

Kampányeszközök kihelyezésével kapcsolatosan az alábbi rendelkezések az irányadóak:

* 2013. évi XXXVI. törvény a választási eljárásról,
* Székkutas Község Önkormányzat Képviselő-testületének 7/2011. (IV.8.) számú rendelete a közterület-használatról, a közterület-használat díjról, valamint a közterületek tisztántartásáról,
* Székkutas Község Önkormányzat Képviselő-testületének a 9/2021. (VIII.31.) számú rendelete a közösségi együttélés alapvető szabályairól,
* Székkutas Község Önkormányzat Képviselő-testületének a településkép védelméről szóló 19/2017. (XII.20.) számú rendelete.